Farvannsbeskrivelsen «Den norske los»

«Den norske los» er et bokverk utgitt av Statens kartverk sjø; det gir seilingsbeskrivelser for Norges kyst fra Svenskegrensa til grense Jakobselv. Teksten er fordelt på flere bind.  Bøkene er en viktig informasjonskilde for hvordan seilas i norske farvann bør gjennomføres, og hvilke farer og andre forhold en bør være særlig oppmerksom på. Bøkene gir opplysninger om farvann, større og mindre havner, strømforhold, klimaforhold og mye annet. Mens farvannsbeskrivelsen tidligere i hovedsak var laget for nyttetrafikken, legges det nå vekt på at også fritidsflåtens behov blir dekket. Bøkene revideres jevnlig, og før nyutgivelse blir vedkommende kyststrekning befart. 

Sjøkartene ajourføres oftere enn farvannsbeskrivelsene. Ved uoverensstemmelser mellom sjøkartet og «Den norske los» er det derfor sjøkartet en skal forholde seg til.

Bokverket inneholder 8 bind. Bind 1 inneholder alminnelige bestemmelser, bind 2 A og B tar for seg kysten fra svenskegrensa til Jærens rev osv. Siste trykte utgave av bind 1 er utgitt 2010.  

Bøkene er fritt tilgjengelige i pdf-format på Kartverkets hjemmesider.

I 1866 ble det besluttet at farvannsbeskrivelsene skulle samles i ett verk, «Den norske lods» i 8 hefter. Men historikken går tilbake til 1791.

 Historikk 
I 1791 kom de første seilingsbeskrivelser i 7 hefter og het «Oplysende beretning for de siøfarende til det specielle kaart over den norske kyst». Disse seilingsbeskrivelsene ble utgitt som en tilleggsbeskrivelse til hvert sitt kart.
 hefte «Trondhiems leed med Ud-øerne og skiærene uden for leedet fra Halten og til Stevns-Hest» (1791)
 hefte «Stevns-Hesten til Stat» (1793)
 hefte «Stat til Blomø» (1795)
 hefte «Herløe- og Gielte-fjordene norden for Bergen samt hele Bergensleed syd efter, tilligemed indseilingen til Stavanger» (1798)
 hefte «Egefield paa Jædderen og til Christiansand» (1800)
 hefte «Christiansand og til Indløpet til Langesundsfiord» (1801)
 hefte «Jomfrueland og til Grændsen med Sverrig, med Langesundsfiord op til Skeen samt hele Christianiafiord» (1803)
Alle utgitt av «Det kongelige Søe-Kaarte-Archiv i Kjøbenhavn».

I 1816 ble «Samlet Beskrivelse over den Norske Kyst» utgitt. Disse inneholdt ikke noe vesentlig nytt, men alle heftene ble samlet i en bok. I 1830/40-årene kom 10 hefter, «Beskrivelse til kartet over den norske kyst». I 1850-årene 10 bøker av samme navn som omfattet strekningen «svenske grænse til Korsfjorden». Seilingsbeskrivelsene utkom inntil midten av 1860-årene særskilt for hvert kart, men i 1866 ble det besluttet at de skulle samles i ett verk, «Den norske lods» i 8 hefter.

Den første bok av «Lodsen»:
 Nummer Tittel Befart Utgitt 3die hefte «Kristiansand–Stavanger» 1855–57 1867 4de hefte «Stavanger–Bergen» 1858-63 1868 8de hefte «Trondhjem–Den russiske grænse» 1828-42 1870-71 1ste hefte «Idefjorden–Jomfruland» 1863-70 1870-71 2det hefte «Jomfruland til Kristiandsand» 1853-55 1880 5te hefte «Korsfjorden–Sognesjøen» 1863-67 1883 6te hefte «Sognesjøen til Ålesund» 1867-75 1885 7de hefte «Aalesund til Beian og Trondhjem, samt til Kvalø paa Smølens vestside» 1875-80 1893

I 1914 utkom 8. bind. I 1920-årene ble bind 8, «Trondhjemsleden til Den Russiske Grændse», delt i tre bind. Totalt 10 bind. 

I 1955 utkom «Dnl» i modifisert utgave i 6 bind, hvorav ett bind inneholder «Alminnelige opplysninger». I 1987 ble bind 2 delt i bind 2A «Svenskegrensen–¬Langesund» og bind 2B «Langesund–Jærens rev». Dette på grunn av økt stoffmengde i forbindelse med at også fritidsflåtens behov skulle dekkes. I 1988 utkom første utgave av bind 7 «Svalbard og Jan Mayen» i kombinert norsk-/engelskspråklig utgave. I 1990 ble bind 3 delt i bind 3A «Jærens rev–Bergen» og bind 3B «Bergen–Statt». Dette på grunn av fritidsflåtens behov og at bøkene kom ut i kombinert norsk-/engelskspråklig utgave. 
I 1993 utkom bind 2A og 2B i kombinert norsk-/engelskspråklig utgave.

Pr 1. januar 2009 består serien av følgende bøker:
 Bind Tittel 1 Alminnelige opplysninger 2A Svenskegrensen–Langesund 2B Langesund–Jærens rev 3 Jærens rev–Stad 4 Stad–Rørvik 5 Rørvik–Lødingen og Andenes 6 Lødingen og Andenes–Grense Jakobselv 7 Svalbard og Jan Mayen (norsk/engelsk)

 Referanser 

Eksterne lenker
Siste versjon av Den norske los fra kartverket

Kategori:Norske sakprosabøker
Kategori:Navigasjon